Ondersoek na Enock se dood afgehandelPolisieduikers het Enock se liggaam in die rivier gevind. (Foto: Panyaza Lesufi/Twitter) Die geregtelike ondersoek na die dood van Enock Mpianzi (13) is afgehandel. Kol. Adele Myburgh, woordvoerder van die polisie, sê die dossier is reeds aan die departement van justisie oorhandig wat sal besluit oor die moontlikheid van vervolging. Dít volg enkele dae nadat die forensiese verslag oor die dood van Enock, ŉ gr. 8-leerder aan Parktown Boys’ High School in Johannesburg, bekend gemaak is. Die verslag toon dat die skool nalatig en roekeloos opgetree het tydens ŉ skoolkamp wat die lewe van dié leerder geëis het. Enock het in Januarie tydens ŉ skoolkamp in Noordwes verdrink. Maroela Media het vroeër berig die verslag wys onder meer foute uit met die presensielys, reddingsbaadjies en die beplande wateraktiwiteit waaraan leerders by hul aankoms op die kamp moes deelneem. Enock se liggaam is twee dae ná die wateraktiwiteit in die Krokodilrivier gevind. Die verslag bevind indien die skoolhoof, onderwysers en kampbestuur die situasie anders hanteer het, sou Enock se lewe moontlik wel gered kon word en beveel aan dat dissiplinêre stappe teen Malcolm Williams, die skoolhoof ten tyde van die voorval, en die ses onderwysers wat op die kamp was, gedoen word. Williams is ná die voorval voorlopig geskors.